《杂言寄耿天骘》
宋代·郭祥正

耿夫子，闻悬车。齿清发绀殊未老，璨璨满腹怀明珠。

耻随黄雀啄官粟，矫翼直与冥鸿俱。东城之下，言还旧庐。

田有秫稻，池有嘉鱼。林有美木，圃有青蔬。笑傲樽俎，俯仰琴书。

与其折腰以群辱，孰若洁身而自娱。予将蹴滔天之高浪，跨横海之长鲸。

揽午夜之明月，邀逸驾于赤城。酌王母之琼液，献商皓之玉觥。

于是挥手景驻，长啸风生。投冠缨于下土，化鳞鬣于北溟也。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。